
                                     RAPORT

asupra propunerii legislative  pentru completarea art.15 din Legea nr.146/1997 privind taxele judiciare de timbru
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru completarea art.15 din Legea nr.146/1997 privind taxele judiciare de timbru, iniţiată de domnii deputaţi Kerekes Karoly şi Mate Andras-Levente, trimisă cu adresa nr. Pl-x 335  din 2 mai  2007  şi  înregistrată cu nr. 31/542 din 3 mai 2007.
             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă Cameră sesizată, a respins această propunere legislativă în şedinţa din 26 aprilie 2007.
             Consiliul Legislativ, prin avizul nr.1719 din 18.12.2006, a avizat favorabil propunerea legislativă, cu unele observaţii şi propuneri.
             Guvernul, prin punctul său de vedere, transmis cu adresa nr.104 din 12.01.2007, nu susţine adoptarea acestei iniţiative legislative.
             Comisia pentru buget, finanţe şi bănci a avizat negativ propunerea legislativă, prin avizul transmis cu adresa nr.293 din 14.05.2007.
                                          Propunerea legislativă are ca obiect de reglementare completarea art.15 din Legea nr.146/1997 privind taxele judiciare de timbru, cu modificările şi completările ulterioare, astfel încât să fie scutite de taxe judiciare de timbru şi cererile de intabulare introduse de proprietari sau de succesorii acestora pentru toate imobilele preluate de stat sau de alte persoane juridice, în perioada 6 martie 1945 – 22 decembrie 1989, precum şi cererile accesorii şi incidentale.

              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive, punctul de vedere al Guvernului, avizul Consiliului Legislativ şi avizul Comisiei pentru buget, finanţe şi bănci, în şedinţa din  27 iunie  2007.   
                La dezbateri au fost prezenţi 15 deputaţi, din totalul de 27 membrii ai Comisiei. 
 În urma dezbaterilor, membrii Comisiei au hotărât, cu majoritate de voturi (2 voturi împotrivă şi o abţinere), să propună plenului Camerei Deputaţilor respingerea propunerii legislative, întrucât o reglementare similară se regăseşte la art.50 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu modificările şi completările ulterioare, potrivit căreia, toate cererile sau acţiunile în justiţie, precum  şi operaţiunile de intabulare a titlurilor de proprietate legate de aplicarea acestei legi şi de bunurile care fac obiectul acesteia, sunt scutite de orice taxă de timbru, judiciară sau extrajudiciară.
                 În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE ,                                   SECRETAR,
           Sergiu ANDON                                    George BĂEŞU
      Consilier,

      Cecilia Păduroiu

